**RĪKOJUMS**

Rīgā

|  |  |  |
| --- | --- | --- |
| Datums skatāms laika zīmogā | Nr. | 1-2e/21/119 |

**Par profesionālās izglītības kompetences centru uzdevumiem**

Lai nodrošinātu profesionālās izglītības satura pilnveidi un Izglītības un zinātnes ministrijas padotībā esošo profesionālās izglītības iestāžu un (turpmāk –izglītības iestādes), kuras ieguvušas profesionālās izglītības kompetences centra statusu, atbilstību Ministru kabineta 2013. gada 19. marta noteikumu Nr. 144 “Profesionālās izglītības kompetences centra statusa piešķiršanas un anulēšanas kārtība” 2.7.2., 2.7.4. un 2.7.5. apakšpunktā minētajiem kritērijiem, izglītības iestādēm atbilstoši pielikumā noteiktajam nozaru sadalījumam, sadarbojoties nozaru pārstāvjiem un iesaistot izglītības iestādes, kas īsteno izglītības programmas attiecīgajā metodiskajā jomā, nodrošināt šādu metodiskā darba virsvadības un līdzatbildības uzdevumu izpildi:

1. vienu reizi ceturksnī organizēt metodiskā darba grupas un kā līdzatbildīgajai izglītības iestādei piedalīties citu izglītības iestāžu virsvadīto metodiskā darba grupu sanāksmēs profesionālās izglītības programmu satura izstrādei, aktualizēšanai, kvalitātes pilnveidei un vispārējās izglītības satura pielāgošanai un integrēšanai;

2. organizēt un vadīt metodiskā darba grupas un kā līdzatbildīgajai izglītības iestādei piedalīties citu izglītības iestāžu virsvadītajās metodiskā darba grupās par profesionālās izglītības programmu īstenošanu;

3. izstrādāt vai aktualizēt profesionālās izglītības programmu paraugus īstenošanai sākotnējā profesionālajā izglītībā (tajā skaitā darba vidē balstītājās mācībās), profesionālajā tālākizglītībā un profesionālās pilnveides izglītībā, nosakot:

3.1. profesionālo kvalifikāciju kopumu ˗ savstarpēji pēctecīgas (Latvijas kvalifikāciju ietvarstruktūras 2. – 4. līmenis) profesionālās kvalifikācijas un to specializācijas, kā arī saistītās profesionālās kvalifikācijas,

3.2. profesionālās kvalifikācijas un/vai specializācijas ieguves ilgumu,

3.3. prakses moduļu apjomu stundās,

3.4. atzīstamu profesionālās kvalifikācijas daļu saturu un apjomu;

4. izstrādāt jaunas profesionālās izglītības programmas vai profesionālo kompetenču moduļus atbilstoši darba tirgus pieprasījumam valsts vai reģionālajā mērogā;

5. izstrādāt metodiskos materiālus profesionālās izglītības programmu īstenošanai (mācību metožu izvēle, teorijas un prakses saikne, pielāgošana darba vidē balstītām mācībām);

6. nepieciešamības gadījumā informēt Valsts izglītības satura centru par veicamajām būtiskām izmaiņām profesionālās izglītības saturā un sniegt Izglītības un zinātnes ministrijas Profesionālās un pieaugušo izglītības departamentam priekšlikumus par nepieciešamajām normatīvo aktu izmaiņām;

7. nodrošināt izcilības (ekselences) un labās prakses ieviešanu, vadot seminārus, praktiskās darbnīcas un meistarklases profesionālās izglītības kompetences centru darbnīcās (ar nozares pārstāvju piedalīšanos) un laboratorijās profesionālās izglītības iestāžu, kas īsteno izglītības programmas attiecīgajā metodiskajā jomā, pedagogiem, kā arī citiem interesentiem (citu izglītības iestāžu izglītojamie, nozares uzņēmumu darbinieki, u.c.).

Valsts sekretārs Jānis Volberts

Sadale:

1 – lietā

1 – PPID

1 – katrai pielikumā nosauktajai

izglītības iestādei

Laura Iveta Strode

Laura-iveta.strode@izm.gov.lv